
डोक्सिंग
डोक्सिंग (या डॉक्सिंग) क्या है?
डोक्सिंग तब होता है जब कोई व्यक्ति आपसे पूछे बिना आपकी व्यक्तिगत या निजी जानकारी ऑनलाइन डाल देता है। इसमें आपका पूरा नाम, घर का पता, फोन नंबर, आपके कार्यस्थल की जानकारी, या यहां तक कि आपके परिवार का संपर्क विवरण भी शामिल हो सकता है। वे अक्सर अन्य लोगों को आपको डराने, धमकाने, परेशान करने या भयभीत करने के लिए जानकारी का उपयोग करने के लिए प्रोत्साहित करते हैं।
यदि डोक्सिंग किसी विदेशी राज्य के लिए या उनकी तरफ से की जाती है, तो यह विदेशी हस्तक्षेप का एक रूप है। व्यक्तिगत और निजी जानकारी को सार्वजनिक रूप से साझा करने से किसी की गोपनीयता, सुरक्षा और संरक्षा को नुकसान हो सकता है। 
यदि आपको डोक्स किया गया है तो क्या करें
परिवार और दोस्तों को बताएं 
यदि आप सहज महसूस करते हैं, तो अपने परिवार और दोस्तों को बताएं कि क्या हुआ है, हो सकता है कि उन्हें भी निशाना बनाया जाए। उन्हें अपने सोशल मीडिया प्रोफाइल को निजी (प्राइवेट) बनाने के लिए कहें।
जहां यह घटना घटी उस प्लेटफॉर्म/वेबसाइट/एैप पर रिपोर्ट करना
उस वेबसाइट, एैप, या प्लेटफ़ॉर्म पर रिपोर्टिंग सुविधा का उपयोग करें जहां घटना घटित हुई हो। नेटसेफ के सोशल मीडिया गाइड में इसकी जानकारी है कि यह कैसे करना है।
नेटसेफ को रिपोर्ट करें 
आप नेटसेफ को हानिकारक सामग्री की रिपोर्ट कर सकते हैं: एक अनुरोध सबमिट करें – नेटसेफ।
नेटसेफ आपको ऑनलाइन सुरक्षा से संबंधित विशेषज्ञ समर्थन, सलाह और सहायता भी दे सकता है। सहायता प्राप्त करने के लिए help@netsafe.org.nz पर ईमेल करें या 4282 पर 'Netsafe' टेक्स्ट मैसेज करें। 
पुलिस को इसकी सूचना दें 
यदि आप खतरे में हैं, तो तुरंत 111 पर कॉल करके पुलिस को सूचित करें। 
यदि यह आपातकालीन स्थिति नहीं है, तो आप पुलिस से निम्नलिखित तरीकों से संपर्क कर सकते हैं: 
105 ऑनलाइन फॉर्म का उपयोग करके  
किसी भी मोबाइल या लैंडलाइन फोन से 105 नंबर पर फोन करके, यह सेवा निःशुल्क है और देश भर में 24/7 (हर दिन, 24 घंटे) उपलब्ध है। 
105 फॉर्म में आपकी कुछ व्यक्तिगत जानकारी मांगी जाती है, ताकि पुलिस को आपकी रिपोर्ट पर कार्रवाई करने और आपसे संपर्क करने में मदद मिल सके। पुलिस इस जानकारी का उपयोग केवल वैध उद्देश्यों के लिए ही करती है।
NZSIS को रिपोर्ट करें
यदि आपको संदेह है कि आपके डोक्सिंग के पीछे कोई विदेशी राज्य है, तो आप NZSIS को उनके सुरक्षित ऑनलाइन फॉर्म  का उपयोग करके इसकी रिपोर्ट कर सकते हैं।
यदि आप नहीं चाहते तो आपको अपना नाम, फोन नंबर या संपर्क विवरण जैसी व्यक्तिगत जानकारी देने की आवश्यकता नहीं है। आप फॉर्म को अपनी भाषा में भी भर सकते हैं। आपके द्वारा प्रदान की गई सभी जानकारी गोपनीय और संरक्षित है।
यदि आप NZSIS में किसी से बात करना चाहते हैं, तो आप उन्हें +64 4 472 6170  या  0800 747 224 नंबर पर फोन कर सकते हैं।
रिपोर्ट करते समय नेटसेफ, पुलिस या NZSIS के साथ साझा की जाने वाली जानकारी
रिपोर्ट करते समय, यथासंभव अधिक से अधिक विवरण शामिल करना उपयोगी होता है। स्क्रीनशॉट लेने या उसकी एक प्रति सहेजने का प्रयास करें:  
कौन सी व्यक्तिगत या निजी जानकारी साझा या पोस्ट की गई थी  
इसे साझा करने वाले व्यक्ति का यूज़र प्रोफ़ाइल या खाता (उदाहरणतः उनका यूज़र नाम)  
वह दिनांक और समय जब जानकारी साझा या पोस्ट की गई 
उस वेबसाइट या एैप  का नाम जहां यह घटना घटी
खुद को डोक्सिंग से कैसे बचाएं
ऑनलाइन सुरक्षित रहना
अधिक जानकारी के लिए ऑनलाइन सुरक्षित रहना देखें।
ऑनलाइन जानकारी साझा करने में सावधानी बरतें 
अपने सोशल मीडिया और ऑनलाइन खातों पर अपनी गोपनीयता सेटिंग की जाँच करें। अपनी प्रोफ़ाइल को निजी बनाए रखें, ताकि केवल वही लोग आपकी जानकारी देख सकें जिन पर आप विश्वास करते हैं।
अपने बारे में वेब (इंटरनेट) पर खोज करें 
अपना नाम और व्यक्तिगत विवरण देखें ताकि पता चले कि आपके बारे में कौन सी जानकारी सार्वजनिक रूप से उपलब्ध है। अपनी व्यक्तिगत और निजी जानकारी हटा दें, जैसे कि आपका पता, जिसे अन्य लोग आपको नुकसान पहुंचाने के लिए इस्तेमाल कर सकते हैं।
अपने डिवाइस पर स्थान और जियोटैगिंग सेटिंग्स नियंत्रित करें 
स्मार्टफ़ोन और कैमरे आपकी स्थान सेटिंग का उपयोग करके फ़ोटो में स्थान डेटा जोड़ सकते हैं। इसका इस्तेमाल आपकी व्यक्तिगत जानकारी, जैसे कि आपका घर या आपके बच्चों का स्कूल, आदि का पता लगाने के लिए किया जा सकता है। जियोटैगिंग या स्थान सेटिंग को बंद करना डिवाइस (उपकरण) के अनुसार अलग-अलग होता है, इसलिए विशिष्ट निर्देशों के लिए अपने डिवाइस के नाम का उपयोग करके ऑनलाइन खोजें।

